
–	so zreteľom na svoje predchádzajúce uznesenia o Arménsku a Azerbajdžane,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže v Azerbajdžane je zadržiavaných 23 arménskych rukojemníkov vrátane bývalých de facto predstaviteľov Náhorného Karabachu a vojnových zajatcov zajatých počas vojny v roku 2020 a následných etnických čistiek; keďže v rámci zinscenovaných súdnych procesov čelia vážnym obvineniam, ktoré by mohli viesť k nezákonným doživotným trestom odňatia slobody;
B.	keďže títo rukojemníci sú vystavení neľudskému a ponižujúcemu zaobchádzaniu, a to aj prostredníctvom zakázaných psychoaktívnych metód; keďže sa nerešpektujú ich práva, okrem iného prístup k nezávislým advokátom a tlmočníkom či možnosť odvolať sa, prijímať návštevy rodinných príslušníkov a prerušenie konania zo zdravotných dôvodov; keďže to predstavuje systematické porušovanie medzinárodných záväzkov Azerbajdžanu týkajúcich sa zaobchádzania s väzňami;
1.	odsudzuje nespravodlivé zadržiavanie arménskych rukojemníkov; požaduje ich okamžité a bezpodmienečné prepustenie;
2.	dôrazne odsudzuje prebiehajúce zinscenované súdne procesy a systematické porušovanie základných práv arménskych rukojemníkov a vyzýva Azerbajdžan, aby plne rešpektoval ich právo na spravodlivý proces a prístup k lekárom v súlade s medzinárodnými normami; očakáva nezávislé vyšetrenie zlého zaobchádzania s nimi;
3.	vyjadruje hlboké znepokojenie nad tým, že orgány v Baku nariadili zatvorenie kancelárií Medzinárodného výboru Červeného kríža a agentúr OSN, čím bránia pomoci arménskym väzňom a humanitárnemu dohľadu, a vyzýva orgány, aby svoj postoj prehodnotili;
4.	vyzýva veľvyslanectvá EÚ a členských štátov v Azerbajdžane, aby sledovali súdne procesy a pravidelne navštevovali všetkých arménskych rukojemníkov; vyzýva VP/PK a osobitného zástupcu EÚ pre ľudské práva, aby ich navštívili;
5.	požaduje sankcie v rámci globálneho sankčného režimu v oblasti ľudských práv proti všetkým azerbajdžanským lídrom a predstaviteľom, ktorí porušujú ľudské práva, najmä proti prokurátorom a sudcom Jamalovi Ramazanovovi, Anarovi Rzayevovi a Zeynalovi Agayevovi;
6.	vyzýva Medzinárodný trestný súd, aby vyšetril prípady núteného vysídľovania, prenasledovania a etnických čistiek arménskeho obyvateľstva z Náhorného Karabachu; požaduje, aby Azerbajdžan plne vykonával všetky uznesenia Medzinárodného súdneho dvora vrátane povinnosti chrániť pred násilím a telesnou ujmou všetky osoby zadržané v súvislosti s vojnou v roku 2020;
7.	opätovne dôrazne vyzýva na pozastavenie memoranda o porozumení medzi EÚ a Azerbajdžanom z roku 2022 o strategickom partnerstve v oblasti energetiky; trvá na tom, aby akákoľvek budúca dohoda o partnerstve medzi EÚ a Azerbajdžanom bola podmienená prepustením všetkých politických väzňov, zlepšením situácie v oblasti ľudských práv v krajine a tým, že Azerbajdžan nebude neprimerane odkladať podpísanie mierovej dohody s Arménskom a bude dodržiavať práva Arménov z Náhorného Karabachu vrátane práva na návrat;
8.	poveruje svoju predsedníčku, aby postúpila toto uznesenie Rade, Komisii, VP/PK, členským štátom a prezidentom, vládam a parlamentom Arménska a Azerbajdžanu.

